## Odluka o visini i načinu formiranja posebnih rezervi za osiguranje od potencijalnih gubitaka banaka i štedionica

### NN 30/1997 (19.3.1997.), Odluka o visini i načinu formiranja posebnih rezervi za osiguranje od potencijalnih gubitaka banaka i štedionica

# NARODNA BANKA HRVATSKE

Na temelju članka 27. stavka 2. Zakona o bankama i štedionicama ("Narodne
novine" broj 94/93, 90/96. i 98/96.) i članka 67. stavka 1. točke 23. Zakona
o Narodnoj banci Hrvatske ("Narodne novine" broj 35/95 - pročišćeni tekst),
Savjet Narodne banke Hrvatske na sjednici održanoj 5. ožujka 1997. godine,
donio je

## **ODLUKU**

### **O VISINI I NAČINU FORMIRANJA POSEBNIH REZERVI ZA OSIGURANJE OD POTENCIJALNIH GUBITAKA BANAKA I ŠTEDIONICA**

UVOD

1. Radi sigurnosti i stabilnosti poslovanja, banke i štedionice (u daljnjem
tekstu: banka) dužne su formirati posebne rezerve za osiguranje od potencijalnih
gubitaka koji proizlaze iz rizičnih bilančnih i odgovarajućih izvanbilančnih
stavaka u visini, na način i u rokovima propisanim ovom Odlukom.

POSEBNE REZERVE ZA NEIDENTIFICIRANE GUBITKE

2. Posebne rezerve za neidentificirane gubitke namijenjene su osiguranju
od budućih gubitaka koji nisu utvrđeni raspoređivanjem bilančnih i izvanbilančnih
potraživanja prema Odluci o raspoređivanju aktivnih bilančnih i izvanbilančnih
stavaka banaka (u daljnjem tekstu: Odluka o raspoređivanju potraživanja).

3. Banka je dužna formirati posebne rezerve za neidentificirane gubitke
u visini od najmanje 1% iznosa potraživanja koja su, u skladu s Odlukom
o raspoređivanju potraživanja raspoređena u skupinu A, osim za potraživanja
od Narodne banke Hrvatske, od Republike Hrvatske i od vladinih agencija
za koje je osigurano plaćanje u proračunu Republike Hrvatske.

4. Posebne rezerve za neidentificirane gubitke banka formira na teret
svojih rashoda i knjiži ih na posebnom računu u pasivi bilance.

POSEBNE REZERVE ZA IDENTIFICIRANE GUBITKE

5. Posebne rezerve za identificirane gubitke namijenjene su pokrivanju
potencijalnih gubitaka iz potraživanja koja su predmet raspoređivanja prema
Odluci o raspoređivanju potraživanja.

6. Banka je dužna formirati posebne rezerve za identificirane gubitke
u visini utvrđenih potencijalnih gubitaka iz potraživanja raspoređenih,
u skladu s točkom 9. Odluke o raspoređivanju potraživanja, u skupine B,
C, D i E.

7. Posebne rezerve za identificirane potencijalne gubitke iz bilančnih
potraživanja banka formira na teret rashoda i knjiži ih u obliku ispravaka
vrijednosti potraživanja u aktivi bilance.

8. Posebne rezerve za identificirane potencijalne gubitke iz izvanbilančnih
stavaka banka formira na teret svojih rashoda te ih knjiži na posebnom
računu u pasivi bilance.

PROVOĐENJE OVE ODLUKE

9. Banka tromjesečno utvrđuje posebne rezerve za osiguranje od neidentificiranih
i identificiranih potencijalnih gubitaka na temelju obavljenog raspoređivanja
potraživanja.

10. Banka je dužna knjigovodstveno formirati posebne rezerve za osiguranje
od neidentificiranih i identificiranih gubitaka, u skladu s ovom Odlukom,
prema stanju posljednjeg dana u godini u roku od pet dana nakon isteka
roka propisanog za prihvaćanje financijskog i godišnjeg izvještaja od strane
vlasnika banke.

Tijekom godine banka je dužna knjigovodstveno formirati posebne rezerve
za osiguranje od neidentificiranih i identificiranih potencijalnih gubitaka
najkasnije mjesec dana nakon isteka tromjesečja.

11. Danom početka primjene ove Odluke prestaje važiti Odluka o visini
i načinu formiranja posebnih rezervi za osiguranje od potencijalnih gubitaka
("Narodne novine" broj 107/93. i 15/94.).

12. Ova Odluka stupa na snagu osmoga dana nakon objave u "Narodnim novinama",
a primjenjuje se od 1. siječnja 1998. godine.

O.br. 379/97.
Zagreb, 5. ožujka 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Odluka, NN 30/1997-443